Solidariteit Beweging: ‘Laat jou stem tel’Die Solidariteit Beweging se lede-instellings het Vrydag tydens ŉ mediakonferensie ŉ oproep op hulle ondersteuners gedoen het om in groot getalle aan die sesde algemene verkiesing deel te neem. V.l.n.r. is Hannes Noëth van Solidariteit Helpende Hand, Kallie Kriel van AfriForum, Flip Buys van die Solidariteit Beweging, dr. Dirk Hermann van Solidariteit en dr. Danie Langner van die FAK. Foto: Reint Dykema. Sowat 86,7% van die vakbond Solidariteit se lede het in ŉ meningspeiling aangedui dat hulle op 8 Mei wel hulle kruisie by die stembus gaan trek. Volgens dr. Dirk Hermann, bestuurshoof van Solidariteit, is dit 10% hoër as die land se gemiddelde persentasie van mense wat aangedui het hulle sal wel gaan stem. “Die Afrikaanse gemeenskap is dus nie besig om te onttrek nie, hulle neem beslis deel aan die plaaslike politiek. Na die verkiesing sal daar alliansies gevorm word en die Afrikaners se stem sal gehoor moet word. Kiesers uit hierdie gemeenskap sal moet aanspraak maak hierop by die partye waarvoor hulle gestem het,” het Hermann gesê. Solidariteit was deel van een van die lede-instellings wat Vrydag tydens ŉ mediakonferensie ŉ oproep op hulle ondersteuners gedoen het om in groot getalle aan die sesde algemene verkiesing deel te neem. Die instellings van die beweging, waaronder Solidariteit, AfriForum, Solidariteit Helpende Hand en die FAK, verteenwoordig sowat twee miljoen mense. Dit sluit 500 000 lede en hulle gesinne in. “Ons werk egter nie aan die politiek nie. Die Beweging se werk is om te bou en ons bou wel binne bepaalde werklikhede vanuit die parlement en daarom moet ons gaan stem. “Indien jy nie stem nie, tel jou stem in werklikheid vir die meerderheid. “Ons gaan wel nie op die politiek staatmaak om vir ons ŉ toekoms te bou nie,” het Hermann bygevoeg. Dr. Danie Langner van die FAK meen die taalkwessies het ŉ slaanstok geword wat gebruik word om die Afrikaanse gemeenskap te looi. “Die kultuurgemeenskap moenie apaties van politiek staan nie, hulle moet vir ŉ party stem wat staan vir kultuur- en taalregte. Afrikaners het ook al gewys dat hulle kan saamstaan en nee sê vir boelie-politiek. Gaan stem, werk saam en bou saam aan ŉ nalatenskap vir ons kinders,” het Langner gesê. Flip Buys, voorsitter van die Solidariteit Beweging, het benadruk dat die Beweging se plan B nie Afrikaners uitsonder nie. “Ons werk daaraan om juis die kulturele leefruimte te skep waar ons almal saam kan bly in Afrika. Vriende, ons beveg nie die volgende verkiesing nie, maar ons werk vir die volgende geslag.” Kallie Kriel, uitvoerende hoof van die burgerregte-organisasie AfriForum, het op sy beurt gesê mense kan saam vir hulle buurtwagte patrolleer, al stem hulle nie vir dieselfde politieke party nie. “AfriForum wil nie ingetrek word by partypolitiek nie, ons fokus eerder op selfdoen-aksies. Ons wil nie vir ons lede voorskryf vir wie hulle moet stem nie, maar ons sal inligting verskaf sodat hulle self ingeligte besluite by die stembus kan maak.” Morné Malan, navorser by die Solidariteit Navorsingsinstituut, verduidelik hoe die stembepaler kiesers kan bystaan om ‘n politieke party te kies in die komende verkiesing. Foto: Reint Dykema. Morné Malan, navorser by die Solidariteit Navorsinginstituut, het hierby aangesluit en gesê alhoewel die instituut se navorsing aangedui het dat Solidariteit se lede gretig is om te gaan stem, heers daar vir die eerste keer ŉ groot onsekerheid by hulle vir wie om te stem. Die instituut het ŉ stembepaler ontwikkel wat kiesers help om te bepaal met watter party se beleid hulle die meeste saamstem. Volgens Malan het die instituut sewe partye se verkiesingsmanifeste ontleed wat reeds een of meer setsels in die parlement het. Die stembepaler vra vrae oor spesifieke aktuele sake en plaas die kieser se antwoordkeuse by die party wat met die kieser se oortuigings strook. “Solidariteit se stembepaler wil op die wyse help om kiesers duidelikheid te gee oor die verskillende partye se beleide,” het Malan gesê.